SET ปิดดิ่ง 45 จุด แวลู่ทะลัก 1.28 แสนล. โบรกคาดพรุ่งนี้ผันผวน วางกรอบ 1,620-1,640 จุด
แรงเทขาย กด SET ปิดดิ่ง 45 จุด ดันแวลู่ทะลัก 1.28 แสนลบ.จากความกังวลสถานการณ์รัสเซีย-ยูเครนยืดเยื้อ แนวโน้มพรุ่งนี้มีโอกาสรีบาวด์ทางเทคนิคแต่ระหว่างทางอาจผันผวน แนะเกาะติดสถานการณ์ต่อเนื่อง ให้แนวต้าน 1,640 จุด แนวรับ 1,620 จุด
แรงเทขาย กด SET ปิดดิ่ง 45 จุด ดันแวลู่ทะลัก 1.27 แสนลบ. จากความกังวลสถานการณ์รัสเซีย-ยูเครนยืดเยื้อ แนวโน้มพรุ่งนี้มีโอกาสรีบาวด์ทางเทคนิคแต่ระหว่างทางอาจผันผวน แนะเกาะติดสถานการณ์รบต่อเนื่อง ให้แนวต้าน 1,640 จุด แนวรับ 1,620 จุด
7 มี.ค. 2565

นายชัยพร น้อมพิทักษ์เจริญ รองกรรมการผู้จัดการ สายงานค้าหลักทรัพย์ บล.บัวหลวง กล่าวว่า ตลาดหุ้นไทยวันนี้ปรับตัวลงแรง เป็นไปตามทิศทางเดียวกับตลาดหุ้นต่างประเทศ ตอบรับความกังวลของนักลงทุนในสถานการณ์ความขัดแย้งระหว่างรัสเซียและยูเครนที่ยังคงยืดเยื้อ ประกอบมาตรการคว่ำบาตรที่ตอบโต้กันที่อาจมีออกมาเพิ่มเติม จะส่งผลกระทบต่อภาพรวมของเศรษฐกิจโลกให้กลับไปชะลอตัวได้ ทำให้เกิดแรงเทขายสินทรัพย์เสี่ยงเพื่อโยกเข้าไปที่สินทรัพย์ปลอดภัย
สำหรับแนวโน้มตลาดหุ้นไทยในวันพรุ่งนี้มีโอกาสรีบาวด์ทางเทคนิคหลังลงไปแรงมาก แต่ก็ยังมีความไม่แน่นอนอยู่มาก อาจทำให้ดัชนีมีความผันผวน แนะเกาะติดความคืบหน้าสถานการณ์ในยูเครน และใช้ความระมัดระวังในการลงทุนช่วงนี้ให้มาก อย่างไรก็ตาม สามารถเก็งกำไรหุ้นที่ได้รับประโยชน์จากปัจจัยดังกล่าว โดยเฉพาะหุ้นกลุ่มโรงกลั่นและพลังงานที่ได้รับอานิสงส์จากราคาน้ำมันพุ่ง
ทั้งนี้ให้แนวต้าน 1,640 จุด และ แนวรับ 1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTTEP มูลค่าการซื้อขาย 6,840.92 ล้านบาท ปิดที่ 153.50 บาท เพิ่มขึ้น 3.00 บาท
KBANK มูลค่าการซื้อขาย 5,465.09 ล้านบาท ปิดที่ 154.00 บาท ลดลง 7.00 บาท
BANPU มูลค่าการซื้อขาย 5,173.04 ล้านบาท ปิดที่ 12.10 บาท เพิ่มขึ้น 0.40 บาท
PTT มูลค่าการซื้อขาย 4,564.00 ล้านบาท ปิดที่ 38.50 บาท ราคาไม่เปลี่ยนแปลง
GULF มูลค่าการซื้อขาย 3,926.36 ล้านบาท ปิดที่ 46.50 บาท ลดลง 3.25 บาท